CELEX: 32014L0037
Language: el
Date: 2014-02-27 00:00:00
Title: Εκτελεστικη οδηγια 2014/37/ΕΕ της Επιτροπής, της 27ης Φεβρουαρίου 2014 , για την τροποποίηση της οδηγίας 91/671/ΕΟΚ του Συμβουλίου σχετικά με την υποχρεωτική χρήση των ζωνών ασφαλείας και των συστημάτων συγκράτησης για παιδιά στα οχήματα

28.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 59/32
            
         
      ΕΚΤΕΛΕΣΤΙΚΗ ΟΔΗΓΙΑ 2014/37/ΕΕ ΤΗΣ ΕΠΙΤΡΟΠΉΣ
   
   της 27ης Φεβρουαρίου 2014
   για την τροποποίηση της οδηγίας 91/671/ΕΟΚ του Συμβουλίου σχετικά με την υποχρεωτική χρήση των ζωνών ασφαλείας και των συστημάτων συγκράτησης για παιδιά στα οχήματα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 91/671/ΕΟΚ του Συμβουλίου σχετικά με την υποχρεωτική χρήση των ζωνών ασφαλείας και των συστημάτων συγκράτησης για παιδιά στα οχήματα (1), και ιδίως το άρθρο 7α,
   Εκτιμώντας τα ακόλουθα:
   
               (1)
            
            
               Στις 24 Μαρτίου 1998, η Ευρωπαϊκή Κοινότητα προσχώρησε στη Συμφωνία της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ-UNECE) σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»), σύμφωνα με την απόφαση 97/836/ΕΚ του Συμβουλίου (2).
            
         
               (2)
            
            
               Σύμφωνα με την παράγραφο 1 του παραρτήματος ΙΙ της απόφασης 97/836/ΕΚ, οι τεχνικές απαιτήσεις των κανονισμών ΟΕΕ/ΗΕ βάσει της αναθεωρημένης συμφωνίας του 1958 καθίστανται εναλλακτικές —έναντι των τεχνικών παραρτημάτων των σχετικών επιμέρους οδηγιών της Ένωσης— λύσεις, όταν οι τελευταίες έχουν το ίδιο πεδίο εφαρμογής και όπου υπάρχουν επιμέρους οδηγίες της Ένωσης για τους κανονισμούς της ΟΕΕ/ΗΕ. Ωστόσο, παραμένουν σε ισχύ οι πρόσθετες διατάξεις των οδηγιών, όπως εκείνες που αφορούν απαιτήσεις τοποθέτησης ή τη διαδικασία της έγκρισης.
            
         
               (3)
            
            
               Συστάθηκε και εγκρίθηκε υπό την αιγίδα της ΟΕΕ/ΗΕ ένας νέος κανονισμός ΟΕΕ/ΗΕ για ενιαίες διατάξεις σχετικά με την έγκριση ενισχυμένων συστημάτων συγκράτησης παιδιών τα οποία χρησιμοποιούνται στα μηχανοκίνητα οχήματα (εφεξής «κανονισμός 129»).
            
         
               (4)
            
            
               Ο κανονισμός 129 τέθηκε σε ισχύ στις 9 Ιουλίου 2013, ως παράρτημα της αναθεωρημένης συμφωνίας του 1958.
            
         
               (5)
            
            
               Οι τυποποιημένες απαιτήσεις του κανονισμού 129 συνιστούν εναλλακτικές ενισχυμένες απαιτήσεις σε σχέση με εκείνες που προβλέπονται από τον κανονισμό 44 για ενιαίες διατάξεις σχετικά με την έγκριση συστημάτων συγκράτησης παιδιών για μηχανοκίνητα οχήματα («συστήματα συγκράτησης παιδιών») (3) και αντικατοπτρίζουν την τεχνική πρόοδο σε πολλές πτυχές των συστημάτων συγκράτησης των παιδιών, όπως στις δοκιμές για τις πλευρικές κρούσεις, στη θέση των παιδιών ηλικίας έως 15 μηνών με μέτωπο προς τα πίσω, στη συμβατότητα με διαφορετικά οχήματα, στις δοκιμές με ανδρείκελα και στις κλίνες δοκιμών και στην προσαρμοστικότητα σε διάφορα μεγέθη των παιδιών.
            
         
               (6)
            
            
               Δεδομένου ότι η οδηγία 91/671/ΕΟΚ καθορίζει τις απαιτήσεις για την έγκριση και την υποχρεωτική χρήση των συστημάτων συγκράτησης για παιδιά στα μηχανοκίνητα οχήματα στην Ένωση, πρέπει να τροποποιηθεί, ώστε να συμπεριληφθεί η χρήση των συστημάτων συγκράτησης παιδιών εγκεκριμένων σύμφωνα με τις τεχνικές απαιτήσεις του κανονισμού 129.
            
         
               (7)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που έχει συσταθεί δυνάμει του άρθρου 7β της οδηγίας 91/671/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το άρθρο 2 της οδηγίας 91/671/ΕΟΚ τροποποιείται ως εξής:
   
               (1)
            
            
               στην παράγραφο 1 στοιχείο α), το σημείο i) αντικαθίσταται από το ακόλουθο κείμενο:
               
                           «i)
                        
                        
                           για τα οχήματα των κατηγοριών M1, N1, N2 και N3, τα κράτη μέλη απαιτούν όλοι οι επιβαίνοντες σε οχήματα σε χρήση, να χρησιμοποιούν τα συστήματα ασφάλειας που παρέχονται.
                           Τα παιδιά ύψους κάτω των 150 cm που επιβαίνουν στα οχήματα των κατηγοριών Μ1, N1, N2 και Ν3, που είναι εξοπλισμένα με συστήματα ασφαλείας, πρέπει να συγκρατούνται με σύστημα συγκράτησης για παιδιά ολοκληρωμένου τύπου ή μη ολοκληρωμένου τύπου, κατά την έννοια του άρθρου 1 παράγραφος 4 στοιχεία α) και β), προσαρμοσμένο στο βάρος του παιδιού σύμφωνα με:
                           
                                       —
                                    
                                    
                                       την ταξινόμηση που προβλέπεται στο άρθρο 1 παράγραφος 3, για τα συστήματα συγκράτησης παιδιών που είναι εγκεκριμένα σύμφωνα με το στοιχείο γ) σημείο i) της παρούσας παραγράφου·
                                    
                                 
                                       —
                                    
                                    
                                       την κλίμακα μεγέθους και της μέγιστης μάζας επιβαινόντων για τα οποία προορίζεται το σύστημα συγκράτησης για παιδιά, όπως ορίζεται από τον κατασκευαστή, για συστήματα συγκράτησης παιδιών εγκεκριμένων σύμφωνα με το στοιχείο γ) σημείο ii) της παρούσας παραγράφου.
                                    
                                 Στα οχήματα των κατηγοριών Μ1, N1, N2 και Ν3, που δεν είναι εφοδιασμένα με συστήματα ασφαλείας:
                           
                                       —
                                    
                                    
                                       δεν επιτρέπεται να μεταφέρονται παιδιά ηλικίας κάτω των τριών ετών,
                                    
                                 
                                       —
                                    
                                    
                                       με την επιφύλαξη του σημείου ii), τα παιδιά ηλικίας τριών ετών και άνω και ύψους τουλάχιστον 150 cm πρέπει να καταλαμβάνουν θέση καθημένου εκτός των εμπρόσθιων καθισμάτων·»
                                    
                                 
                     
         
               (2)
            
            
               στην παράγραφο 1, το στοιχείο γ) αντικαθίσταται από το ακόλουθο κείμενο:
               
                           «γ)
                        
                        
                           οποιοδήποτε χρησιμοποιούμενο σύστημα συγκράτησης για παιδιά πρέπει να είναι σύμφωνο με τα πρότυπα:
                           
                                       i)
                                    
                                    
                                       του κανονισμού ΟΕΕ/ΗΕ 44/03 ή της οδηγίας 77/541/ΕΟΚ, ή
                                    
                                 
                                       ii)
                                    
                                    
                                       του κανονισμού ΟΕΕ/ΗΕ 129.
                                    
                                 ή κάθε περαιτέρω προσαρμογής του εν λόγω κανονισμού.
                           Το σύστημα συγκράτησης για παιδιά εγκαθίσταται σύμφωνα με τις οδηγίες τοποθέτησης (π.χ. το εγχειρίδιο με τις οδηγίες χρήσης, το ενημερωτικό φυλλάδιο ή ηλεκτρονικές δημοσιεύσεις) που παρέχονται από τον κατασκευαστή του συστήματος συγκράτησης παιδιών, όπου δηλώνεται σε ποιο βαθμό και σε ποιους τύπους οχημάτων μπορεί το σύστημα να χρησιμοποιείται με ασφάλεια».
                        
                     
         Άρθρο 2
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για τη συμμόρφωση με την παρούσα οδηγία το αργότερο έξι μήνες μετά την έναρξη ισχύος της οδηγίας. Ανακοινώνουν πάραυτα στην Επιτροπή το κείμενο των εν λόγω διατάξεων.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 27 Φεβρουαρίου 2014.
      
         
            Για την Επιτροπή, εξ ονόματος του Προέδρου,
         Siim KALLAS
         
         
            Αντιπρόεδρος
         
      
   
   
      (1)  ΕΕ L 373 της 31.12.1991, σ. 26.
   
      (2)  Απόφαση 97/836/ΕΚ του Συμβουλίου, της 27ης Νοεμβρίου 1997, με σκοπό την προσχώρηση της Ευρωπαϊκής Κοινότητας στη Συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές (ΕΕ L 346 της 17.12.1997, σ. 78).
   
      (3)  ΕΕ L 306 της 23.11.2007, σ. 1.